依韵和孫勉教授
作者：陸佃
朝代：宋

paragraphs: 汝陰先生學雖興，官職冷靜真如冰。
門前鳥雀可羅網，甑中埃墨隨炊蒸。
收拾人才妙長養，落筆雖誤猶成蠅。
至于敗羣亦不受，畫脂徒費知難凝。
從來說詳富學海，發揮春秋破晻曖。
仲舒玉杯足瑕纇，中散珠船不光彩。
著書固知非一日，作詩又欲重千載。
公卿爭迎爲上客，信知淮楚文章伯。
應許曹參避正堂，未甘賈誼虛前席。
男兒富貴固有時，如何宦達微愆期。
衮衣繡裳畢竟在，祇是即今髭鬢改。
平生耿介性不容，凜凜勁節凌秋風。
金華中丞最稱賞，惜也未老先龍鍾。
去人闔棺命云促，浮生瞬息風中燭。
華萼飄零不得歸，涕淚數行悲手足。
顧予未放雪滿顛，乞得清潁如升仙。
喜聞故人在學校，宛若見面初開牋。
揚州騎鶴未足羨，便欲共醉花中間。
西湖風景事事好，不似吳越惟無山。
海棠方恨我來遲，君欲歸去將何之。
期向聖時同盡瘁，况復交情淡如水。
他年若和傅說羹，免使鹽梅鼎顛趾。